《题陈季陵家巫山图一首》
宋代·韩元吉

蓬莱水弱波连天，五城十二楼空传。
行人欲至风引船，不知路出巫山前。
巫山仙子世莫识，十二高峰作颜色。
暮去朝来雨复云，却将幽恨感行人。
江流东下几千里，日日饥鸦噪船尾。
灵帐负生酹酒浆，古庙烟青客遥指。
崧高漫说甫与申，道帝况有昭君村。
蛾眉妙手不能画，枉学瑶姬梦中嫁。
黄牛白马江声寒，昭君传入琵琶弹。
汉庭无人楚宫远，阳台寂寞空云间。
君家此画来何许，照水烟鬟欲相语。
要须媠服令侍旁，不用作赋回枯肠。

作者简介：韩元吉(1118～1187),南宋词人。字无咎，号南涧。汉族，开封雍邱（今河南开封市）人，一作许昌（今属河南）人。韩元吉词多抒发山林情趣。著有《涧泉集》、《涧泉日记》、《南涧甲乙稿》、《南涧诗余》。存词80余首。